Vrynge al hoe groter en beter | Netwerk24
Vrynge al hoe groter en beter
Deur Michael Garbett 06 Junie 2019 06:00
Franscie en haar foon is op op 2, 5 en 6 Julie op die Vrystaat Kunstefees te sien.Foto: Verskaf
Die Vrynge van die Vrystaat Kunstefees van 1 tot 7 Julie is vanjaar vier jaar oud en het oor die jare nie net in grootte gegroei nie, maar ook in statuur.
Die doel van die Vrynge is om ontluikende kunste te inspireer, platforms vir kunstenaars te skep, en innovasie te bevorder.
Die resep bly dieselfde, maar organiseerders is altyd bereid om nuwe bestanddele by te voeg.
Dit is deel van die strategie om die gemeenskapsverbintenis te versterk en Vrynge uit te brei na die breër samelewing – wat eienaarskap aan kunstenaars en deelnemers gee.
Verlede jaar het uitmuntende stukke soos Raak, Koek en tert en Rooilug hier gedebuteer en hulle toer vandag nog by feeste landwyd.
Die Vrynge skuif vanjaar na die pluimbalsaal en eksamenlokale (langs die Callie Human) op die kampus van die Universiteit van die Vrystaat.
Een van die plaaslike produksies wat op die Vrynge te siene gaan wees, is Loané van Sandwyk se eenvrouvertoning Francie en haar Foon. Dit is ’n komiese stuk oor selfoonverslawing en die komiese goed wat daarmee gepaard gaan.
Loané sê ’n mens besef nie altyd watter gevare sosiale media eintlik inhou nie. “Ek het besluit om ’n teaterstuk hieroor te skryf – veral die probleem onder jong mense.”
Iets nuuts op vanjaar se Vrynge, is Jewels – A Ballet Collection waar plaaslike balletdansers ’n paar van die juwele van ballet gaan opvoer.
Die skokkende en veelbesproke Die Rypmaakkamer sal ook deel van die Vrynge vorm. Die toneelstuk is gebaseer op ware gebeure toe sewe Russiese soldate in die herfs van 1944 deur die Nazi’s in hegtenis geneem is en nakend in die rypmaakkamer van ’n klooster gegooi is.
Kry die volledige progamboekie teen R25 by Volksblad se ontvangstoonbank of by Checkers Money Market-toonbanke in Woodlands, Langenhovenpark, Fleurdal Mall en Mimosa Mall.